[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.12.2007

SEC(2007) 1727

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ που συνοδεύει τον Κανονισμό του Συμβουλίου για την εφαρμογή συστήματος γενικευμένων δασμολογικών προτιμήσεων για τα έτη 2009-2011 ΣΥΝΟΨΗ ΤΗΣ ΕΚΤΙΜΗΣΗΣ ΑΝΤΙΚΤΥΠΟΥ {COM(2007) 857 τελικό}{SEC(2007) 1726}

ΣΥΝΟΨΗ

Η εκτίμηση αντικτύπου αφορά την αναθεώρηση του κανονισμού (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων (ΣΓΠ). Το σύστημα γενικευμένων δασμολογικών προτιμήσεων είναι ένα από τα κύρια εργαλεία για την παροχή αρωγής προς τις αναπτυσσόμενες χώρες με στόχο τη μείωση της φτώχειας μέσω της δημιουργίας εισοδήματος χάρη στο διεθνές εμπόριο.

Ο κανονισμός (ΕΚ) αριθ. 980/2005 του Συμβουλίου για την εφαρμογή του ΣΓΠ τέθηκε σε ισχύ την 1η Ιανουαρίου 2006 και λήγει στις 31 Δεκεμβρίου 2008. Εν συνεχεία θα εκδοθεί νέος κανονισμός ΣΓΠ έτσι ώστε να συνεχιστεί η εφαρμογή του συστήματος.

Στις 7 Ιουλίου 2004, μετά από ευρεία και ουσιαστική διαβούλευση, η Επιτροπή εξέδωσε μια «Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή με τίτλο "Αναπτυσσόμενες χώρες, διεθνές εμπόριο και βιώσιμη ανάπτυξη: ο ρόλος του συστήματος γενικευμένων προτιμήσεων (ΣΓΠ) της Κοινότητας για τη δεκαετία 2006-2015"». Η εν λόγω ανακοίνωση όριζε τον βασικό σκοπό και τα νέα εργαλεία εφαρμογής των καθεστώτων ΣΓΠ για την περίοδο 2006-2015, τα οποία αποσκοπούσαν στη μεγαλύτερη συνοχή και σταθερότητα του ΣΓΠ καθιστώντας το πιο ελκυστικό για τις δικαιούχους χώρες.

Η εκτίμηση αντικτύπου επιδιώκει να καταδείξει ότι ο αρχικός κύριος στόχος του ΣΓΠ ο οποίος αφορούσε τη μείωση της φτώχειας και την προώθηση της αειφόρου ανάπτυξης και της χρηστής διακυβέρνησης στις αναπτυσσόμενες χώρες εξακολουθεί να ισχύει και ότι λαμβάνεται υπόψη κατά την κατάρτιση του νέου σχεδίου κανονισμού ΣΓΠ του Συμβουλίου για τα έτη 2009-2011. Περιλαμβάνει επίσης αξιολόγηση των διαφόρων εργαλείων εφαρμογής του ΣΓΠ που ορίζονται στην ανακοίνωση της Επιτροπής, του Ιουνίου 2004, και τα οποία ενσωματώθηκαν αρχικά στον κανονισμό ΣΓΠ 980/2005. Τα εργαλεία αυτά σχεδιάστηκαν για την επίτευξη του στόχου του ΣΓΠ και τέθηκαν σε εφαρμογή την 1η Ιανουαρίου 2006. Η αξιολόγηση του πρώτου έτους της εφαρμογής τους δείχνει ότι τα διάφορα εργαλεία έχουν αρχίσει να συμβάλουν στην επίτευξη του στόχου αυτού· ωστόσο, η σύντομη περίοδος εφαρμογής δεν επιτρέπει ακόμη τη συναγωγή οριστικών συμπερασμάτων και δεν δικαιολογεί περαιτέρω τροποποιήσεις του συστήματος την παρούσα χρονική στιγμή.

Δεδομένου ότι ο γενικός στόχος του ΣΓΠ εξακολουθεί να ισχύει και ότι οι διατάξεις εφαρμογής του τα έτη 2006-2015 όπως ορίζονται στην ανακοίνωση εξακολουθούν να είναι δεσμευτικές, ο νέος κανονισμός ΣΓΠ πρέπει, για το λόγο αυτό, να είναι απλά μια τεχνική αναθεώρηση του ισχύοντος συστήματος χωρίς τροποποίηση των διατάξεών του.

Συνεπώς, το ΣΓΠ για τα έτη 2009-2011 θα παραμείνει κατ’ ουσίαν αμετάβλητο. Οι προσαρμογές που πρόκειται να εισαχθούν, όπως η επανεξέταση του συστήματος διαβάθμισης ή η αξιολόγηση της επιλεξιμότητας για την υπαγωγή στο σύστημα και τα υπο-καθεστώτα του, είναι αποτέλεσμα της κανονικής εφαρμογής του συστήματος. Επικεντρώνονται στην τακτική επικαιροποίηση του κειμένου του κανονισμού ΣΓΠ.

Η εν λόγω προσέγγιση όσον αφορά την αναθεώρηση του κανονισμού ΣΓΠ ενισχύει τη σταθερότητα και την προβλεψιμότητα του συστήματος, πράγμα που έχει ζητηθεί από τους χρήστες και εξαγγελθεί από την Επιτροπή στο πλαίσιο της ανακοίνωσης του 2004. Θα παράσχει στους εμπόρους μεγαλύτερη πρόσβαση, θα εξασφαλίσει την προβλεψιμότητα των όρων των εμπορικών συναλλαγών και θα διευκολύνει τη διαχείριση του συστήματος. Κατ’ αυτόν τον τρόπο, θα επωφεληθούν οι δικαιούχοι χώρες, οι έμποροι και οι διοικητικές αρχές. Στόχος είναι η ένταξη των δικαιούχων χωρών στο παγκόσμιο εμπορικό σύστημα. Για το σκοπό αυτό, απαιτείται ένα σταθερό και προβλέψιμο εμπορικό και επενδυτικό καθεστώς.

Η παρούσα εκτίμηση αντικτύπου έχει καταρτιστεί σύμφωνα με την αρχή της «αναλογικής ανάλυσης», όπως ορίζουν οι κατευθυντήριες γραμμές για την εκτίμηση αντικτύπου, της 15ης Ιουνίου 2005, (τμήμα αριθ. 5), οι οποίες προβλέπουν ότι σε περίπτωση αναθεώρησης υφιστάμενης νομοθετικής πράξης της ΕΕ πραγματοποιείται αναλογική ανάλυση. Ως εκ τούτου, πρωταρχικός στόχος της παρούσας εκτίμησης αντικτύπου είναι να καταδειχθεί, όπως αναφέρεται στο τμήμα αριθ. 5 των κατευθυντήριων γραμμών για την εκτίμηση αντικτύπου, ότι ο στόχος του υφιστάμενου ΣΓΠ και τα εργαλεία εφαρμογής που ορίζονται στην ανακοίνωση του Ιουλίου 2004 εξακολουθούν να ισχύουν.